פסגת הנגב

שרי החוץ משלבים ידיים במהלך הוועידה. מימין: עבדאללה בן זאיד האמירתי, נאסר בוריטה המרוקאי, אנתוני בלינקן האמריקאי, יאיר לפיד הישראלי, סאמח שוכרי המצרי ועבד א-לטיף א-זיאני הבחרייני
"פסגת הנגב" היא מפגש ייסוד לוועידה שנתית, שבה נפגשו לראשונה בישראל שר החוץ יאיר לפיד, עם מזכיר המדינה של ארצות הברית אנתוני בלינקן, יחד עם עוד ארבעה שרי חוץ ממדינות ערב, במסגרת שיתוף פעולה ישראלי-ערבי נגד איראן. ב-28 במרץ 2022 פורסם כי הוועידה הפכה לפורום שנתי ששמו פורום הנגב.

על אף שמה, אין מדובר בוועידת פסגה, כיוון שוועידת פסגה היא ועידה של ראשי מדינות, והוועידה הזו היא של שרי חוץ בלבד.

בוועידה השתתפו בשנת 2022 עבדאללה בן זאיד שר החוץ של איחוד האמירויות הערביות, א-זיאני מבחריין, סאמח שוכרי ממצרים ונאסר בוריטה שר החוץ של מרוקו. המפגש הראשון התקיים במלון קדמא שבשדה בוקר, הוא נפתח ב-27 במרץ 2022 והסתיים ב-28 במרץ. התפרסם כי מטרת הוועידה היא מפגן של חזית אחידה מדינית וביטחונית נגד איראן, על רקע החתירה לחידוש הסכם גרעין מעצמות P5+1 ואיראן, ונגד התוקפנות של איראן ברחבי המזרח התיכון.

== רקע ==
הפגישה אורגנה על ידי שר החוץ יאיר לפיד ומטרתה הראשונית הייתה הקמת ברית בין-לאומית נגד תוכנית הגרעין האיראנית, אך לפי דבריו של אנתוני בלינקן לפני הגעתו לישראל, ניתן להסיק שבשיחה דיברו גם על הפלישה הרוסית לאוקראינה ובחינת נתינת סיוע צבאי מישראל לאוקראינה. תחילה, הרעיון היה להפגיש כמה שיותר מדינות מהסכמי אברהם, לצורך חיזוק הקשרים והעמקתם. אליהם הצטרף באופן לא מתוכנן שר החוץ המצרי. זאת כמה ימים לאחר שראש ממשלת ישראל, נפתלי בנט, ביקר אף הוא במצרים.

שר החוץ הירדני איימן א-ספדי הוזמן גם כן להשתתף בוועידה. הוא דחה את ההזמנה באופן רשמי בגלל אילוצי לוח זמנים שקשורים לפורום דוחה, שהתקיים ב-26 וב-27 במרץ. הוא אמר בנוסף שהיה מוכן להשתתף בוועידה אם שר החוץ הפלסטיני היה מוזמן אליה גם כן. עבדאללה, מלך ירדן נפגש עם נשיא הרשות הפלסטינית מחמוד עבאס בזמן שהתקיימה הוועידה.

== מהלך הוועידה ==
במקביל לוועידה אירע פיגוע הירי בחדרה בו שני מחבלים ערבים-ישראליים המשתייכים לדאעש רצחו שני שוטרים שלא בתפקיד. המחבלים נורו למוות על ידי לוחמי ימ"ס. שר החוץ יאיר לפיד עדכן את משתתפי הוועידה בפרטי הפיגוע וכל משתתפיו גינו אותו פה אחד.

ששת שרי החוץ שהשתתפו בוועידה החליטו להקים מספר קבוצות עבודה משותפות. הראשונה בהן תדון בנושאי ביטחון לאומי ומלחמה בטרור ושאר קבוצות העבודה יעסקו בחינוך, בריאות, אנרגיה, תיירות, מזון ומים.

בנוסף, הסכימו ששת שרי החוץ שכל פגישה שנתית תתכנס בעיר מדברית אחרת, כדי לסמל את הנושא המשותף לכל המדינות הרלוונטיות: הצורך בשיפור אספקת מים, תיירות מדברית, יישוב אזורי ספר ודאגה לביטחון תזונתי.

בין הנושאים שהועלו היה הסכם הגרעין עם איראן, מדינה פלסטינית, מחירי החיטה, מעמד סהרה המערבית,<ref></ref> פיראטיות בים סוף והתמודדות עם שיגור כטב"מים וטילים בטווחים רחוקים.<ref></ref>

בגבעה שמול המלון בו התקיימה הפסגה נערכו שתי הפגנות; אחת של מתנחלים שהפגינו נגד הגעתו של בלינקן לארץ ואמירתיו לגבי אלימות המתנחלים, הפגנה שנייה של תנועת 'נשים עושות שלום' שהצביעו על הבעיה באי השתתפותם של נציגים פלסטינים בוועידה.<ref></ref>

== גלריה ==
<gallery>
קובץ:Secretary Blinken Visits David Ben Gurion Memorial National Park (51967404843).jpg|בלינקן ולפיד מבקרים בגן הלאומי קבר בן-גוריון לפני הוועידה
קובץ:Secretary Blinken Participates in the Negev Summit (51967401613).jpg|שרי החוץ נושאים הצהרות לתקשורת
קובץ:Secretary Blinken Participates in the Negev Summit (51967898605).jpg|הפגישה המרכזית במהלך הוועידה
קובץ:Secretary Blinken Participates in the Negev Summit (51967401623).jpg|שרי החוץ ביחד עם שגרירי ישראל במדינות המשתתפות ושגרירי המדינות המשתתפות בישראל
</gallery>

== קישורים חיצוניים ==

* 
* 
* 

== הערות שוליים ==

קטגוריה:2022 בישראל
קטגוריה:ממשלת ישראל ה-36
קטגוריה:ישראל: כנסים
קטגוריה:שיתוף פעולה ישראלי-ערבי נגד איראן
קטגוריה:שדה בוקר
קטגוריה:ועידות פסגה שנערכו במאה ה-21
קטגוריה:יחסי איחוד האמירויות הערביות – ישראל
קטגוריה:יחסי ארצות הברית – מצרים
קטגוריה:יחסי ארצות הברית – ישראל
קטגוריה:יחסי איחוד האמירויות הערביות – ארצות הברית
קטגוריה:יחסי בחריין–ישראל
קטגוריה:יחסי ישראל–מצרים
קטגוריה:יחסי ישראל–מרוקו